SMT ได้ฤกษ์เปิดรง.ผลิตแผงโซลาร์เซลล์ Q4/59 มั่นใจผลงานทั้งปีเทิร์นอะราวด์ตามเป้า
SMT ได้ฤกษ์เดินเครื่องจักรเปิดโรงงานผลิตแผงโซลาร์เซลล์ให้พันธมิตรสหรัฐ Q4/59 มูลค่าโครงการกว่า 1 พันลบ. คาดมีกำไรเพิ่ม 70 ล้านบาทต่อปี หนุนผลงานทั้งปีเทิร์นอะราวด์มีกำไรตามเป้า
28 มิ.ย. 2559

นายสมนึก ไชยกุล ประธานกรรมการ บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เปิดเผยว่า จากการที่บริษัทได้ข้อสรุปการลงทุนโครงการลงทุนผลิต Solar Panel Generation 3 ให้กับพันธมิตรรายใหญ่ในประเทศสหรัฐอเมริกา โดยวางกำลังการผลิตทั้งหมด 160-200 MW แต่จะเริ่มเฟสแรกขนาดกำลังการผลิต 40 MW/ปี ความคืบหน้าล่าสุดบริษัทฯได้เตรียมพื้นที่ โรงงาน และสั่งซื้อเครื่องจักรเข้ามาเป็นที่เรียบร้อย แล้ว เพื่อสร้างโรงงานผลิตแผงโซลาร์เซลล์ กำลังการผลิต 40 เมกะวัตต์ (MW) โดยใช้งบลงทุนราว 100 ล้านบาท มูลค่าโครงการราว 1,000 ล้านบาท ทั้งนี้โรงงานจะเปิดเดินเครื่องในช่วงไตรมาส 4/59 นี้ โดยโรงงานดังกล่าว จะสร้างในพื้นที่เดียวกันกับโรงงานเดิมที่มีอยู่แล้ว 2 โรงงาน ที่นิคมอุตสาหกรรมบางปะอิน จังหวัดพระนครศรีอยุธยา
อย่างไรก็ตาม บริษัทมีศักยภาพสามารถเพิ่มกำลังการผลิตได้สูงถึง 5 เท่า หรือคิดเป็น 200 MW จากแผนการลงทุนที่วางแผนไว้กับพันธมิตร ซึ่งคาดว่าจะมีกำไรเพิ่มราว 300-330 ล้านบาทต่อปี เมื่อการผลิตได้เต็มที่ 200 MW ทั้งนี้รายได้จากเฟสแรกจะเข้ามาในช่วงไตรมาส 4/59 บางส่วน แต่รายได้จะเข้ามาเต็มที่ในช่วงไตรมาส 1-2/60 จะช่วยหนุนให้ผลประกอบการของบริษัท ออกมาดีขึ้นเติบโตได้อย่างต่อเนื่อง และยังสามารถต่อยอดธุรกิจออกไปได้อีก
“SMT ปีนี้จะกลับมาเทิร์นอะราวด์และกลับมามีกำไรต่อเนื่อง ซึ่งกลยุทธ์หนึ่งคือการแตกไลน์ผลิตสินค้า ด้าน นวัตกรรมใหม่ ๆ เข้ามาเพิ่มเติม และการผลิต Solar Panel Generation 3 เป็นส่วนที่สร้างกำไรเพิ่มเติมให้กับบริษัท ทั้งนี้ การผลิตแผง Solar panel ของบริษัทมีประสิทธิภาพการกำเนิดพลังงานต่อพื้นที่สูงกว่าแผงทั่วไปราว 15-20% อีกทั้งสามารถผลิต Out Put (อัตราการเปลี่ยนพลังงานแสงอาทิตย์ เป็นพลังงานไฟฟ้า) ต่อตารางฟุตได้มากกว่าแผงทั่วไปประมาณ 15-20% ของการผลิตไฟฟ้า” นายสมนึก กล่าว